Bill Clinton è a Savognin

Brev da lectur or da la California

Nua è Bill Clinton? - Tschel di m'ha respundì Severin, mes figliol, per e-mail. "Char Men, Billy fa qua a Savognin in curs da rumantsch! El è Philipp Bruggisser, ex-schef da la Swissair, giaudan la cuschina dal Hotel Piz Mitgel, fiman furns e baterlan sur da tempi passati." 
Jau hai natiralmain subito tschertgà il numer dal Hotel Piz Mitgel ed hai telefonà sur l'Atlantic via.
"Bun di, qua è Men Caduff da la California. Jau vess gugent discurrì cun Bill Clinton!" "Quai n'è betg pussaivel per il mument", ha ditg la recepziunista "signur Clinton ha gist si ina baracca potenta. El e signur Bruggisser chantan dapi trais uras "Chara lingua da la mamma". Ma signur... aah, gea, signur Men, Vus pudais telefonar anc ina giada en trais uras." 
"Perstgisai", hai jau interrut" tgi frequenta tut anc il curs da rumantsch a Savognin?" La recepziunista è ida per ina glista. "Also" ha ella ditg ed jau hai prendì en maun in culli.
"Quai fiss ina giada Dumeni Columberg." 
"Tge? Dumeni Columberg fa in curs da rumantsch?" 
"Gea, in curs d'introducziun en rumantsch grischun per patriots." 
"E tgi anc?" 
"Michael Schumacher. Quel fa in curs da vallader. El vul gea ir a star a Tschlin e deponer là ses raps. Zumthor realisescha gist plans per ina plazza aviatica giu Strada." 
"Tge? Hai jau udì endretg, Michael Schumacher emprenda rum...?" "Gea, ensemen cun DJ Bobo. Quel less far l'onn che vegn ina turnea cun songs en rumantsch grischun, ina promotion-tour per il pledari grond." 
"E tgi è anc a Savognin?" 
"Tut ils schurnalists rumantschs, dal Radio e da la Televisiun, da La Quotidiana, da la Pagina da Surmeir e da la Posta Ladina." "Quels han schon da basegn dad in curs da rumantsch", hai jau respundì.
"Na, quels na fan betg in curs da rumantsch, quels fan in work-shop cun il tema: Tgi da nus ha il meglier product schurnalistic?" "E lura, han els chattà ina resposta?", hai jau dumandà.
"Quai na sai jau betg", ha respundì la recepziunista "ma ier èn set schurnalists vegnì transportads a l'ospital, tuts avevan rut ils nas." "E tgi maina quel work-shop?" "Peter Aliesch." Tras il telefon udiva jau anc adina a chantar a Bill Clinton. - "Ich hab ein knallrotes Gummiboot".

Cun chars salids Voss Men Caduff mencaduff@hotmail.com